Хәерле көн, хөрмәтле авылдашлар, районнан килгән кунаклар!

Бүген без 2020 елда эшләгән эшләргә анализ ясап, алда торган бурычлар, проблемалар турында сөйләшергә җыелдык. 2020 ел үзенең авырлыклары, “ самоизоляция”, “пандемия”, “кароновирус” ,әлбәттә истәлекле даталары белән тарихка кереп калачак.

 2020 елда барыгыз да белгәнегезчә безнең җирлекне дә читләтеп узмады. 14 ел Тәбәрле авылы җирлеген җитәкләгән авыл җирлеге башлыгы Харасов Мирзәлиф Миргазиз улын югалттык. Авыл җирлеге өчен аның башкарган изге гамәлләре күп булды. 2020 елда башкарылган эшләр яртысы аның хезмәте. Аның истәлегенә багышлап, 1 минут тынлык игълан итәм.

Авыл советының эше җирле үзидарәгә кагылышлы законнарны камилләштерү, үзгәрешләр чорында алып барыла. 2020 елның 13 сентябрендә җирле органнарга сайлаулар булды, Тәбәрле авыл җирлеге Советына 6 депутат сайланды. . Бүгенге көндә 6 депутат эшли. Авыл җирлеге Советы үзенен эшен Устав нигезендә депутатлар белән берлектә төзелгән планнар буенча алып бара.

2020 елда авылларда 4 тапкыр авыл җыеннары 8 көн тәртибе, 10 совет утырышы 29 көн тәртибе белән уздырылды. Аларда авылларны төзекләндеру, авыл җирлегенең бюджеты, законнар үзгәрү сәбәпле уставка үзгәрешләр кертү, положениеләр кабул итү, башка төрле норматив- хокукый актларга үзгәрешләр кертү, учреждениеләрнең эшен оештыру, тирә-як мохитне саклау, пожар куркынычсызлыгы чаралары, халыкны су белән тәэмин итү, җирле салымнарны җыю, бәйрәмнәрне уздыру һәм башка мәсьәләләр каралды. Кабул ителгән карарлар нигездә үтәлеп баралар.

Авыл Советының көндәлек эше халык кабул итүдән башланып китә. Халык белән эш итүгә зур игътибар бирелэ. Ел дәвамында халыктан язма рәвештә һәм телдән шулай ук телефоннан **351** мөрәҗәгатьләр кабул ителде. Барлык мөрәҗәгатьләр дә уңай хәл итергә тырышабыз, кирәкле документлар тиешле дәрәҗәдә тутырылып бирелде, аңлашылмаган сорауларга аңлатмалар бирелде.

Авыл Советы хезмәткәрләре тарафыннан йорт җирләрен теркәү, субсидияләр алу, ссудалар алу өчен халыкка барысы **279** справка бирелгән. Ай саен Военкомат бүлегенә, социаль яклау бүлегенә үзгәрешләр бирелә, гражданнарны паспортлары нигезендә учѐтка алу, учеттан төшерү, хуҗалык китабына даими үзгәрешләр кертү (бу шулай ук электрон рәвештә алып барыла) эшләре башкарыла. Болар барысы да муниципаль хезмәт күрсәтүгә керә.

№ 258 - Федераль Закон нигезендә 2020 елда халыкка **6** нотариаль хезмәт күрсәтелде. Жирлекнең башкарма комитеты тарафыннан хәрби учѐтка кую, төшерү, беренчел учет карточкалары булдыру, медицина комиссияләренә әзерләү буенча эшләр башкарылды. Авыл җирлегендә **94** кеше хәрби учетта тора, шуларның **7е** призывниклар.

 Тәбәрле авыл җирлегенә 4 авыл : Тәбәрле, Яңа-Аккуҗа, Сокман һәм Мукшур авыллары, үзәге - Тәбәрле авылы.

Тәбәрле авыл җирлеге территориясендә бүгенге көндә 270 шәхси хуҗалык исәпләнә, 557 кеше яши. Халык саны елдан ел кимүгә таба бара, авыл картая, бүген 4 авылда яшәүче кешеләрнең уртача яше 48 яшьтән дә зурырак.

 Авыл җирлегендә яшәүчеләрнең 258 ир-ат, 299 хатын-кыз,

шуларның - 17 яшькә кадәр 59

 - эш яшендә 237

 - пенсионерлар261

 Тәбәрле авыл җирлегендә :

* 11 студент вузларда Һәм техникумнарда белем ала,
* 2 егетебез Россия Армиясе сафларында хезмәт итәләр,
* 126 бездә пропискада булып, читтә яшәүчеләр.
* Үлүчеләр саны 11 кеше, туучы балалар -2.

Авыл халкы элек-электән терлек асрап көн күргән.

 2020 нче елның 4 нче квартал терлек санын алу нәтиҗәсеннән күренгәнчә Тәбәрле авылы җирлегендә барлыгы 188 баш эре мөгезле терлек исәпләнә, шуның 81 башы сыерлар. Узган ел белән чагыштырганда, 4 баш сыерга кимрәк. Сарык – 67 баш, кәҗә -36 баш, 18 баш ат, 274 оя умарта кортлары, кош-кортлар -1663 баш, 3 баш йорт куяны теркәлгән.

Авыл җирендә яшәү чыганагының төп тармагы терлекчелек тора. Шуңа күрә дә, соңгы елларда авыл халкына ярдәм итү максатыннан, дәүләт тарафыннан халыкка күп ярдәм ителә.

Авыл җирлегенә барлыгы 2020 елда 255,300 сум күләмендә бюджетан субсидия бүленеп бирелде. Шуның 243,350 сумы сыер тотучыларга, 12 мең сумы кәҗә асраучыларга бирелде.

Бүгенге көндә республикада шәхси ярдәмче һәм фермерлык хуҗалыкларын үстерү, авыл халкына товар җитештерүдә ярдәм итү юнәлешендә бик күп төрле программалар эшләп килә. Халык республика программаларыннан хәбәрдар. Безнең авыл җирлегендә Гайнетдинов Илхам Фәрит улы “Агростартап 2019” программасы катнашып – кортчылык буенча,120 баш бал корты, 10 га җир һәм 2 кешелек эш урыны булдырды.

Шәхси хуҗалыкларның житештергән продукциясенең үзеннән арткан өлешен сату - шәхси - ярдәмче хуҗалыкларның финанс хәлен яхшыртуга зур терәк булып тора. 2020 елда **халыктан 124934** литр **сөт** җыелды.

Бүгенге көндә сөтне халыктан Яңа Аккуҗа авылыныннан Муллахметов Рафис һәм калган авыллардан Гиззатуллин Айрат җыялар.

Яңа Аккуҗа авылында барлыгы ел дәвамында – 45305 л. сөт җыелган. Тәбәрледә – 70629 л. Мукшурда – 8500 л. Сокманда - 500 л. сөт җыелган. Халыктан җыелган сөткә җәй көне 1 литрга 17 сумнан, кыш айларында 18 сумнан расчет ясалып бара.Сөт бәяләре әйтеп үтәргә кирәк түбән.

Бүген авыл җирлеге территориясендә 72 җиңел машина, 41 хуҗалыкта төрле маркалы трактор, 5 йөк машинасы, 3 комбайн һәм төрле тагылмалы техникалар, 2 пилорам бар.

Тәбәрле авыл җирлеге карамагында дүрт авылны берләштергән «Агрофирма-Агрыз» буенча Тәбәрле бүлекчәсе , 5 бюджет учреждениесе, элемтә бүлеге , 3 райпо һәм 1 шәхси кибет халыкка хезмәт күрсәтәләр.

«Агрофирма-Агрызда» 8 кеше эшли.. Бюджет өлкәсендә 5 кеше, элемтә бүлегендә – 4 кеше, райПО магазинында 3 кеше, шәхси кибеттә – 1 кеше халыкка хезмәт күрсәтә.

**Сәламәтлек - яшәу нигезе** .Тәбәрле авылы җирлеге буенча бер ФАП сентябрь аена кадәр халыкка хезмәт күрсәтте. Кызганычка каршы, шәфкать туташы эштән китү сәбәпле, авыл җирлеге белгечсез калды, ФАПлар ябылып бетте. Бу сорау буенча хат рәвешендә администрациягә мөрәҗәгать ителде. Сорау әлегә ачык калды. Бүгенге көндә авылларга Тирсә амбулаториясе хезмәт күрсәтә.

**ЭЛЕМТӘ** .Авылда элемтә бүлеге авыл халкына хезмәт күрсәтә. Алар халыкка газета-журналларны, пенсияне вакытында тараталар. Халык белән уртак тел табып, һәр төр түләүләрне үз вакытында кабул итеп алалар. Почта бүлегендә газ,ут, су,телефон, налог, штраф түләүләрен түләп була. Авыл җирлегендә яшәүчеләр почта хезмәткәрләренең эшеннән кәнагатъ.

**Культура:** Тәбәрле авыл җирлегендә 1 мәдәният йорты, 2 авыл клубы, 1 библиотека, 1 музей халыкка хезмәт күрсәтә. Кадрлар белән тәэмин ителгәннәр. 17 мең сум күләмендә халыкка түләүле хезмәт күрсәткәннәр. Үтәлеш 100%. Үзләренең эшләре турында отчет ясарга сүз биреләчәк. **Шуны әйтеп китәсе килә мәдәният йортыбызга капитал ремонт кирәк. Без район җитәкчеләреннән ярдәм итүләрен сорыйбыз.**

**Мәгариф:** 2019 елдан Тәбәрле башлангыч мәктәбе Сарсак-Омга лицеена кушылды, балалар автобус белән йөреп укыйлар. Автобуста шофер булып Тәбәрледән Хабибуллин Ринат эшли.

**Дини йолалар:** Тәбәрле авыл җирлегендә 3 мәчет эшли. Дини йолалар үтәлә. Зияратларда өмә ясап, тәртиптә тотулар мәчет җитәкчеләре, читтә торган авылдашларыбыз, авыл халкы булышлыгы белән оештырыла һәм шул уңайдан барлык катнашучыларга зур рәхмәтемне әйтәсем килә.

 Мәчетләребездә җомгаларга йөрүчеләр 3-4 кеше булса да, Корбан һәм Гает көннәрендә 20-30 кеше җыела. Ел саен Ходай ризалыгы өчен корбаннар чалына, ашлар үткәрелә, күчтәнәчләр өләшенә.

**Тәбәрле авыл җирлегенең бюджеты.** Тәбәрле авыл җирлеге бюдҗетына мәдәният учреждениялары һәм аппарат керә. 2020 елда җирлек бюдҗеты 137%ка үтәлде. 2020 елда җирлек бюдҗетына кергән доходларга тукталсак:

 НДФЛ план 27 мең булса – 54%

 Милек налогы план 31900 сум – 196%

 Җир налогы 482 мең – 138% үтәлеш.

 Үзара салым – 140 мең -

 Төрле хезмәт күрсәтүдән 101 мең сум

**Үзара салым**

Үзара салым акчасы җыю нәтиҗәсендә соңгы елларда күп кенә эшләр башкарылды. Җыелган акча читкә китми, бер сумга дүрт сум исәбеннән дәүләт субсидиясе алынып, авылда хәйран зур эшләр башкарыла. Авыл тормышындагы мөһим мәсьәләләр шул акча хисабына хәл ителә.

 Үзарасалым шушы җирлектә пропискада булган, 18 яше тулган һәр гражданга салына I группа инвалидлар, торып укучы студентлардан һәм тоткында булучылардан тыш.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019** | **2020** |
| Халыктан | 70050 | 83400 | 123000 | 120000 | 171500 | 154000 | 140000 |
| Дәүләттән | 280200 | 333600 | 492000 | 480000 | 686000 | 616000 | 560000 |
| Барлыгы | 350250 | 417000 | 615000 | 600000 | 857500 | 770000 | 700000 |

2020 елда халыктан җыелган үзара салым акчасына авыл җирлегендә эшләнгән эшләр:

1. Сокман авылында су башнясыннан авылга төшә торган 220 м тимер су торбасы полиэтилен торбага алыштырылды һәм поҗар гидранты урнаштырылды.
2. Шулай ук, Сокман авылының Нариман урамын 800 м озынлыкта юлга основание ясап, таш түшәлде.
3. Һәм 4 авылда, кышкы чорда, урамнарны кардан чистарту эше алып барыла. Аның өчен Мухаметшин Илфакка рәхмәт.
4. Иртә яздан булган чүплекләрне тәртипкә китердек. Бу эшләрне башкару өчен Нефтяникларга зур рәхмәт. Шулай ук, иртә яздан һәм көзге айларда, булган 4 зияратта чистарту өмәләре оештырылды.

**2021 елга**

**без үзара салым акчасы җыю мәсьәләсен авылларда җыеннар уздырып барлык авылларда да 500 сум исәбеннән җыярга дап хәл ителде.**

1. 2021 елга үзара салымга карата 3 авылда җыелыш уздырылды. Узган елларда үзара салым 350 сум булса, 2021 елга 500 сум итеп килешенде һәм һәр авылныкын үзенә тотарга дип расланды. Җыелган акчаны түбәндәге эшләрне башкару өчен тотарга дигән карарга килделәр:

**МУКШУР**

- Мукшур авылы территориясендә янгын сүндерү гидранты , янгын сүндерү колонкасы сатып алу һәм урнаштыру;

- Мукшур авылындагы лампаларны, дроссельләрне, фонарьларны ремонтлау һәм алмаштыру, урамнарны яктырту өчен материаллар сатып алу;

- Мукшур авылында юлларга хезмәт күрсәтү - кардан чистарту;

 - Мукшур авылындагы чишмәләр территориясен төзекләндерү

**СОКМАН**

- Сокман авылында янгын сүндерү гидранты өчен янгын сүндерү колонкасы сатып алу;

 - Сокман авылында суүткәргеч челтәрен алыштыру һәм алыштыру өчен материаллар сатып алу ;

- Сокман авылында юлларга хезмәт күрсәтү - кардан чистарту .

**ТӘБӘРЛЕ**

- Тәбәрле авылында янгын сүндерү гидранты өчен янгын сүндерү колонкасы сатып алу;

 - Тәбәрле авылында лампалар, дроссельләр, фонарьлар ремонтлау һәм алмаштыру, урамнарны яктырту өчен материаллар сатып алу;

 - су белән тәэмин итү өчен тирәнлек насосы сатып алу;

 - янгын сүндерү пирсын төзү өчен( вак таш балласты өеме ясау өчен) вак таш сатып алу;

 - Тәбәрле авылында юлларга хезмәт күрсәтү - кардан чистарту.

 **ЯҢА АККУҖА**

- Яңа Аккуҗа авылында янгын сүндерү гидранты өчен янгын сүндерү колонкасы сатып алу;

- Яңа Аккуҗа авылында лампалар, дроссельләр, фонарьлар ремонтлау һәм алмаштыру, урамнарны яктырту өчен материаллар сатып алу;

- Яңа Аккуҗа авылында чишмәне төзекләндерү буенча чаралар;

- Яңа Аккуҗа авылында юлларны карап тоту - урамнарны кардан чистарту.

Авыл җирлекләре акчаны апрель аена кадәр җыеп тапшырырга тиеш. Никадәр иртәрәк җыелган саен, дәүләт акчасы да шулкадәр тизрәк кайтып, авыл җирлекләрен төзекләндерү эшләре дә иртәрәк башлана. Үзара салым акчаларын вакытында түләсәк, яшәгән төбәгебез тагын да төзек һәм матур булыр. Хәер, башкарылган эшләребез әлеге программаның уңышлы булуын тагын бер тапкыр раслады.

Үзара салым программасы гамәлдә булмаса, бу эшләр үтәлмәс иде бит. Әлеге программа - авыл халкының проблемаларын хәл итү өчен менә дигән ярдәм ул, дигән сүзләргә беркем дә каршы чыкмас, мөгаен. Мондый программалар өчен республика һәм район җитәкчелегенә рәхмәт кенә әйтәсе килә. Шуңа күрә елга бер тапкыр алына торган әлеге сумманы түләргә кем генә акчасын кызганыр икән?

Җирлегебездә төзекләндерү чаралары буенча традицион эшләр башкарылды. эшләнгән эшләр турында да әйтеп китәсем килә:

* Сокманда һәйкәл яны коймалары тотылды, брусчатка түшәлде, яшь агачлар утыртылды.
* Мукшур авылында чишмә яны өмә белән чистартылды.
* Тәбәрле авылындагы һәйкәл алдындагы койма яңартылды, балалар бакчасы, иске медпункт коймалары төзекләндерелде.
* Яңа Аккуҗа авылында сугыштан кайтып үлгәннәр списогы белән мемориаль такта яңартылды.
* Яңа Аккуҗа авылы Ленин урамында торган электр баганалары алыштырылды һәм 5нче линиясе сузылды.
* Яңа Аккуҗа авылында Шабаева Айсинә апага һәм Нафиков Хәмит абыйлар турындагы баганаларга светильник куелды.
* Бу эшләрне башкаруда авыл халкы ,читтә яшәүче авылдашларыбыз бик зур ярдәм итте.Рәхмәт аларга. Матди ярдәм күрсәткән спонсорларыбыз Хазиев Рәузил абый, Гилманов Радик абый,Мухаметшин Илфакларга бик зур рәхмәт.

**Пожардан саклану чаралары.**

1пожарный машина (Акбарс балансында ), мотопомпа бар. Кирәк булган очракта су алу өчен Яңа Аккуҗа авылында 3, Тәбәрледә 1, Сокманда 1 пожарный гидрант,2021 елда Мукшур авылында пожар гидранты урнаштыру, пожарный гидрант өчен колонкалар сатып алу планга кертелде.

Ут чыккан очракта безгә яңгын сүндерүче техникасы иң якыны Тирсәдән ким дигәндә 15 минутсыз килеп җитә алмый.

Тәүлек дәвамында дежур тору мөмкинлеге юк. Бу эшкәдәүләттән акча каралмаган.

Узган ел 70 яшьтән олкән ялгыз торучы кешеләргә, күп балалы гаиләләргә янгын турында хәбәр итүче оповещательләр куелды.

Янгын күрше бүлмәдә, төнлә, бөтен кеше йоклаганда чыгарга мөмкин бит. Ә бу батарейка ярдәмендә эшли торган кечкенә генә прибор йортта янгын чыгып төтен күтәрелүгә каты тавыш белән сигнал бирә. Бу исә янгын чыганагын вакытында күреп алып сүндерегә мөмкинлек тудыра. Прибор төтенгә янып китү стадиясендә хәбәр бирә, автоном белдерүчеләр янгын сигнализациясенең махсус линияләрен сузуны һәм өстәмә җиһазларны куллануны таләп итми. Елына кимендә бер тапкыр батареяларны алыштырырга кирәк. Һәм, ким дигәндә, ярты елга бер тапкыр, тузан суырту камерасы белән оптик-электрон датчиклы камераны чистартырга кирәк.

Янгын белдерүче прибор – барлык кешеләргә дә үз гаиләләренең иминлеге, торак һәм милекнең сакланышы турында кайгыртырга ярдәм итүче прибор. Бер аппарат бәясе 350 -500 сум тирәсе. Әмма бәла-каза белән чагыштырганда кеше өчен кайвакыт бу акчаның тиеннәр генә икәнен аңлыйсың. Шуңа күрә дә озакка сузмый, аны урнаштыру ягын карагыз.

Даими чүплекне эттереп торырга, чишмәне, күперләрне ремонтлау, җәй көне асфальт булмаган урамнарны грейдерларга, көчтән килгән кадәр, ел саен урамнарны ремонтларга тырышабыз. Боларның барысына да акча кирәк. Ә бюджетта болар өчен акча каралмаган.

Чисталык барыбыз өчен дэ кирәк: чистарткан җирдә түгел, ә чүпләмәгән җирдә чиста була диләр. Чисталык, төзекләндерү чараларын үтәүнең әһәмияте турында халыкка һәрдаим аңлатып торылса да, йорт тирәләрендә чүп үсүче хаҗалыклар бар. Тагын бер тапкыр исегезгә төшерәбез: үз йорты тирәләрен, бакча артларын чиста тоту- һәр хуҗалыкның бурычы.

Закон тәлабе буенча, авыл жирлекләрендәге чүплекләр ябылды. Көнкүреш калдыкларын җыюны “Гринта” оешмасы күрсәтә. График буенча ике атнага бер тапкыр машина килеп капка төпләреннән чүпләрне төяп китә. Бу эштә өзеклекләр булганы юк, квитанцияләр килү белән ай саен вакытында акча түләргә кирәк.

2020 ел истәлекте даталарга бай ел булды. ТАССР төзелүгә 100 ел, ТАССР төзелүнең 100 еллыгын бәйрәм итү чаралары кысаларында безнең авыл җирлегендә дә мәдәният йорты, авыл клублары, китапханә,музей белән берлектә күп төрле чаралар үткәрелде. 100 еллыкка 100 изге эш девизы астында уза торган республика акциясенә һәрбер оешма көченнән килгәнчә өлеш кертергә тырышты.

 “Без тарихта эзлебез” дигән исем астында башланып киткән хәрәкәт тыңгысыз авылдашларыбыз арасында киң яклау тапты. Без документлар, фотолар, өлкән буын кешеләрнең истәлекләренә нигезләнеп Сокман авылы тарихын барлау эшенә керештек. Бу әлбәттә әле эшнең башы гына. Сокман авылы тарихына багышланган китап алдагы елда дөнья күрер дип ышанабыз.

 Бөек җиңүнең 75 еллыгын бәйрәмнәрен билгеләп уттек. Кызганычка каршы бүгенге көндә безнең авыл җирлегендә сугыш ветераннары калмады

безнең җирлектә 8 тыл ветераны яши. Аларга авыл җирлеге,район,республика җитәкчелеге тарафыннан бүләкләр бирелде.

Шулай ук Татарстан президентын һәм җирле органнарга депутатлар сайлауларын үткәрдек. Барыгызны да сайлауларда катнашып үзегезнең гражданлык бурычыгызны үтәүдә активлык күрсәтүегез өчен рәмәтемне белдерәм.

 Традиция буенча ел саен чыршы бәйрәменә учреждение тирәләрен,шәхси хуҗалыкларны кардан ясалган сыннар белән бизибез.Бу елда бу эш башкарылды. Авыл җирлегендәге учреждение ,шәхси хуҗалык хуҗаларын бүләкләп уздык.

 2021 ел республикабызда “ Туган телләр һәм халыклар бердәмлеге елы “ дип игълан ителде.

Алдыбызда торган алдагы еллар, уңышлы, имин еллар булсын. Беребезгә дә көтелмәгән кайгы-хәсрәтләр күрергә язмасын. Авылларыбызда халык бүгенге кебек тыныч, матур тормышта яшәсен.

Алма пеш, авызыма төш" дип кайдандыр килгән ярдәмне генә көтеп утыра торган замана түгел. Без үзебез дә тырышырга тиеш. Сезнең белән берлектә эшләгәндә генә без уңай нәтиҗәләргә ирешербез, дигән теләктә калам..

Чыгышымны тәмамлап шуны әйтәсе килә: - җирлегебезгә, безнең мөрәжәгатьләргә игътибары очен Әгерҗе муниципаль районы башлыгы урынбасары Нурисламов Ришат Тимер улына һәм барлык район җитәкчеләренә , авыл җирлегендә хезмәт куючы барлык хезмәткәрләргә, җәмәгать оешмалары җитәкчеләренә, авылның көн-күрешенә битараф булмаган җирлегебез халкына аңлашып эшләгәнебез өчен зур рәхмәт. Шулай ук яңа җитәкчебез Акбашев Артур Эльфатович сезгә дә эшегездә зур уңышлар ,безнең белән тыгыз элемтәдә булырсыз дип ышанып калабыз. Уртак йортыбызга иминлек,туган җиребезгә якты киләчәк телим. Барыгызга да сәламәтлек һҽм эшләрегездә уңышлар юлдаш булсын!

Игътибарыгыз өчен рәхмәт!